Diari Oficial de la Generalitat Valenciana


Sumari del DOGV 4157, del 28-12-2001 (2001/12828)

ORDRE de 18 de desembre de 2001, de la Conselleria d'Innovació i Competitivitat, per la qual es convoquen sis beques per a postgraduats per a realitzar estudis i investigacions i completar la formació pràctica en matèria de consum.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4157

Data del DOGV
:   28-12-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/12014


Data del document
:   18-12-2001

Organisme emissor
:   Conselleria d'Innovació i Competitivitat

Tipus de document
:   Ordre

Anàlisi jurídica

 Descriptors 

:   * assignació per estudis
    * ajuda pública
    * suport econòmic
    * consum

ORDRE de 18 de desembre de 2001, de la Conselleria d'Innovació i Competitivitat, per la qual es convoquen sis beques per a postgraduats per a realitzar estudis i investigacions i completar la formació pràctica en matèria de consum. [2001/12837]
  
En el marc de la política dirigida a l'especialització de llicenciats universitaris i amb la finalitat de contribuir a la formació d'especialistes en matèria de consum, a proposta de la Direcció General de Comerç i Consum, la Conselleria d'Innovació i Competitivitat convoca sis beques per a postgraduats, dins de l'àmbit de l'administració pública valenciana.
  
En virtut de les facultats que m'atorguen l'article 35 de la Llei 5/1983, de 30 de desembre, de Govern Valencià, i l'article 4 del Decret 108/1992, de 6 de juliol, del Govern Valencià, pel qual es regula la concessió de beques,
  
ORDENE
  
Article 1. Objecte de la convocatòria
  
1. L'objecte de la present ordre és convocar sis beques per a postgraduats en les llicenciatures de Dret, Pedagogia, Psicopedagogia i Ciències i Tècniques Estadístiques, a fi de realitzar estudis i investigacions i completar la formació pràctica en matèria de consum dins de l'àmbit competencial de la Generalitat Valenciana.
  
2. El règim de les beques serà d'aplicació com es determina en els articles següents i en el Decret 108/1992, de 6 de juliol, del Govern Valencià.
  
Article 2. Requisits dels sol·licitants
  
Podran optar a la concessió d'aquestes beques els qui reunisquen els següents requisits:
  
a) Nacionalitat espanyola o de qualsevol país membre de la Unió Europea.
  
b) Títol de llicenciatura en Dret, Pedagogia, Psicopedagogia o Ciències i Tècniques Estadístiques.
  
c) No patir malaltia o discapacitat que impossibilite el compliment de les obligacions derivades de la concessió de la beca.
  
Article 3. Presentació de sol·licituds i termini
  
1. Les sol·licituds per a la concessió de les beques regulades en la present ordre hauran de dirigir-se a la Direcció General de Comerç i Consum i es presentaran en imprés normalitzat en el Registre General de la Conselleria d'Innovació i Competitivitat, situat al c/Colom, número 32, codi postal 46043 de València, o en qualsevol altra de les formes previstes en l'article 38.4 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades de la següent documentació:
  
a) Fotocòpia compulsada del DNI o document equivalent en el cas de nacionals de països membres de la Unió Europea.
  
b) Currículum acadèmic del sol·licitant.
  
c) Certificat de l'expedient acadèmic (original o fotocòpia compulsada) de l'aspirant, amb les qualificacions de tots els cursos, en el qual conste la data d'obtenció del títol superior, emés pel centre on l'aspirant haja cursat els seus estudis.
  
d) Fotocòpies compulsades dels títols que acrediten els coneixements de valencià.
  
e) Acreditació dels coneixements informàtics.
  
f) Qualssevol altres documents que acrediten la possessió d'altres títols o mèrits professionals o acadèmics que desitgen al·legar.
  
g) Declaració responsable de no tenir concedida qualsevol altra beca o ajuda per a la mateixa o similar activitat.
  
h) Declaració responsable de no patir malaltia o discapacitat que impedisca el compliment de les obligacions derivades de la concessió de la beca.
  
2. El termini de presentació de les sol·licituds serà d'un mes, comptador des de l'endemà de la publicació d'aquesta ordre en el Diari Oficial de la Generalitat Valenciana.
  
Article 4. Import, durada i caràcter de les beques
  
1. Les beques estaran dotades amb 1.000 euros mensuals cada una, amb un import total màxim de 10.000 mil euros. En aquells supòsits que impliquen una meritació econòmica del beneficiari inferior a la corresponent a un mes natural, la prestació econòmica serà proporcional a aquest període. Als pagaments realitzats s'aplicaran les corresponents retencions previstes en la normativa vigent.
  
2. El període de duració de les beques començarà a partir dels cinc dies següents a aquell en què es realitze l'adjudicació, i en tot cas el període de gaudi no serà anterior al dia 15 de febrer de 2002, i acabarà abans del 31 de desembre de 2002.
  
3. La beca és incompatible amb el gaudi de qualsevol altra beca o ajuda que pogueren concedir-se per la mateixa o similar activitat. La infracció d'aquesta regla deixarà sense efecte la beca.
  
4. La condició de becari no generarà cap relació laboral ni administrativa amb la Generalitat Valenciana.
  
5. Els adjudicataris seran beneficiaris d'una pòlissa que els cobrisca l'assistència sanitària durant tot el temps de gaudi de la beca.
  
Article 5. Pagament de la beca
  
L'import de la beca es pagarà mensualment, després de la certificació prèvia de la Direcció General de Comerç i Consum de la Conselleria d'Innovació i Competitivitat del compliment de les obligacions del becari i dels objectius de l'ajuda.
  
Article 6. Criteris d'adjudicació
  
Per a la concessió de les beques i de conformitat amb el barem establit en l'annex de la present ordre es valorarà:
  
- El currículum acadèmic de l'aspirant.
  
- Els coneixements de valencià escrit i parlat acreditats.
  
- Els coneixements d'informàtica acreditats.
  
- Altres titulacions o mèrits professionals o acadèmics.
  
Article 7. Estudi i avaluació de les sol·licituds
  
1. Per a l'estudi i l'avaluació de les sol·licituds presentades es crea una comissió avaluadora, integrada pel director general de Comerç i Consum, o persona en qui aquest delegue, que actuarà com a president; dos tècnics designats pel director general de Comerç i Consum; la cap del Servei de Programació i Gestió Econòmica i el cap del Servei de Gestió Administrativa, que actuarà com a secretari.
  
2. L'avaluació s'efectuarà atenent els criteris previstos en l'article 6.
  
3. El règim jurídic de la comissió és l'establit en el capítol II del títol II de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.
  
4. Les sol·licituds seran avaluades per la comissió avaluadora en el termini d'un mes des de l'acabament del termini de presentació de sol·licituds fixat en l'ordre.
  
Article 8. Resolució de la convocatòria
  
1. Avaluades les sol·licituds, i a proposta de la comissió avaluadora prevista en l'article anterior, el conseller d'Innovació i Competitivitat dictarà resolució de concessió o denegació de les beques.
  
2. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini màxim per a tramitar i resoldre els expedients serà de dos mesos comptadors des de la data d'acabament del termini de presentació de sol·licituds fixat en aquesta ordre. Transcorregut l'indicat termini sense que s'hi haja dictat resolució expressa, s'entendrà desestimada la concessió de la beca en els termes previstos en l'article 44 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.
  
4. Les resolucions a què fa referència el paràgraf anterior esgotaran la via administrativa i podran ser impugnades directament davant la jurisdicció contenciosa administrativa en el termini de dos mesos comptats des de l'endemà de la notificació, d'acord amb el que s'ha establit en l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Article 9. Obligacions dels becaris
  
1. Seran obligacions dels becaris:
  
a) Realitzar els estudis, investigacions i pràctiques que els encomane la Direcció General de Comerç i Consum, a les ciutats d'Alacant, Castelló i València, comprometent-se a acceptar i complir les normes establides en l'articulat d'aquesta convocatòria, les que s'especifiquen, si és el cas, en la resolució de concessió de la beca, i també les instruccions que, durant el període de vigència d'aquesta, reben de les persones designades per la Direcció General per a supervisar l'activitat dels becaris.
  
b) Començar el gaudi de la beca dins del termini que s'assenyale i desenvolupar la seua tasca, sense que cap altre compromís impedisca o dificulte el compliment ininterromput de les obligacions adquirides. S'entén que si no s'incorpora en la data que estableix la resolució d'adjudicació de la beca, es podrà considerar que hi renuncia.
  
c) Realitzar les activitats que calga per al compliment dels objectius previstos.
  
d) Elaborar una memòria sobre els coneixements i les experiències obtinguts en finalitzar el període de gaudi.
  
2. Les incidències que sorgisquen durant el període de gaudi de les beques seran resoltes en expedient contradictori, de conformitat amb l'article 9 del Decret 108/1992, del Govern Valencià. Aquestes es podran revocar quan no es realitzara l'activitat que va motivar la concessió, deixaren de reunir-se els requisits que s'exigiren per a la seua concessió o s'incompliren, sense causa que ho justifique, les condicions establides en la convocatòria.
  
DISPOSICIONS ADDICIONALS
  
Primera
  
1. La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2002.
  
2. Tot complint el que s'ha previst en l'article 37.11 del Text Refós de la Llei d'Hisenda Pública Valenciana i d'acord amb el que s'establisca en la Llei de Pressupostos de la Generalitat Valenciana per a l'any 2002, per mitjà d'ordre de la Conselleria d'Innovació i Competitivitat es faran públics les línies de crèdit i de l'import global màxim destinat a la concessió de les beques previstes en la present disposició.
  
Segona
  
1. En el supòsit que els documents que han d'acompanyar la sol·licitud de concessió de les beques ja els tinguera qualsevol òrgan de l'administració actuant, el sol·licitant podrà acollir-se el que s'ha establit en l'article 35 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponen.
  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
DISPOSICIONS FINALS
  
Primera
  
Es faculta el director general de Comerç i Consum per a dictar les disposicions i adoptar les mesures que considere oportunes per al desenvolupament i l'aplicació del que s'ha establit en la present ordre.
  
Segona
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
València, 18 de desembre de 2001
  
El conseller d'Innovació i Competitivitat
  
FERNANDO V. CASTELLÓ BORONAT
  
ANNEX I
  
Barem
  
La valoració dels candidats s'efectuarà d'acord amb el següent barem:
  
1. Expedient acadèmic: de 0 a 7 punts.
  
2. Coneixements de valencià: de 0 a 2 punts.
  
3. Coneixements d'informàtica: de 0 a 1 punts.
  
4. Altres titulacions acadèmiques, assistència a cursos d'especialització i seminaris, mèrits docents o d'investigació, i també altres mèrits professionals: de 0 a 3 punts.
  
5. Altres mèrits: de 0 a 1 punt.